Ľ. Vážny, poslanec: (2005-12-13):
Výbor Národnej rady Slovenskej republiky pre hospodárstvo, privatizáciu a podnikanie ako gestorský výbor k vládnemu návrhu zákona,  ktorý som pred chvíľou citoval, v druhom čítaní v súlade s § 79 zákona  o rokovacom poriadku Národnej rady Slovenskej republiky podáva Národnej rade Slovenskej republiky spoločnú správu výborov. Národná rada Slovenskej republiky uznesením č. 1884  z 25. 10. 2005 pridelila tento vládny návrh zákona na prerokovanie v druhom čítaní vo výboroch do 30 dní a v gestorskom výbore do 31 dní od jeho prerokovania v prvom čítaní na schôdzi Národnej rady, a to výboru ústavnoprávnemu, výboru pre hospodárstvo, privatizáciu a podnikanie, výboru pre verejnú správu, výboru pre obranu a bezpečnosť, výboru pre vzdelanie, vedu, šport a mládež, kultúru a médiá a výboru pre ľudské práva, národnosti a postavenie žien. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona v zmysle § 75 ods. 2 rokovacieho poriadku. Uvedený vládny návrh zákona prerokovali výbory, ktorým bol pridelený, nasledovne. Ústavnoprávny výbor Národnej rady prerokoval návrh zákona 5. 12. 2005 a uznesením č. 947 odporučil Národnej rade návrh zákona vrátiť navrhovateľovi na dopracovanie. Výbor Národnej rady pre hospodárstvo, privatizáciu a podnikanie  prerokoval návrh zákona 6. decembra 2005 a uznesením č. 698 odporučil Národnej rade  návrh zákona schváliť so zmenami a doplnkami uvedenými v prílohe uznesenia. Výbor Národnej rady pre verejnú správu prerokoval návrh zákona 29. 11.  2005 a uznesením č. 329 odporučil Národnej rade  návrh zákona schváliť s pozmeňujúcimi a doplňujúcimi návrhmi  uvedenými v prílohe uznesenia. Výbor Národnej rady pre obranu a bezpečnosť prerokoval návrh zákona 25. 11. 2005 a  uznesením č. 443 odporučil Národnej rade  návrh zákona schváliť s pripomienkami  uvedenými v uznesení. Výbor Národnej rady pre vzdelanie, vedu, šport a mládež, kultúru a médiá rokoval o návrhu 29. 11. 2005 a prerušil rozpravu o ňom. Gestorskému výboru ku dňu vypracovania spoločnej správy nebolo doručené stanovisko výboru o prerokovaní návrhu. Výbor Národnej rady pre ľudské práva, národnosti a postavenie žien prerokoval návrh zákona 23. novembra 2005 a  uznesením č. 380 odporučil Národnej rade Slovenskej republiky návrh zákona schváliť s pripomienkami  uvedenými v prílohe uznesenia. Tu chcem podotknúť, že tento zákon je veľmi dôležitý pre budúcnosť fungovania elektronických komunikácií, tak ako to už bolo povedané pánom ministrom, podľa tohto zákona sa spravuje a reguluje veľký segment trhu, ktorý predstavuje 5 až 7 %  z HDP tejto krajiny, nehovoriac o rozvojovom potenciáli v informatizácii spoločnosti, tak musíme k nemu, a o to vás žiadam, pristúpiť v takomto duchu, že je to vážny zákon. A tak k nemu pristúpili aj výbor pre hospodárstvo, privatizáciu a podnikanie, ako aj komisia, ktorá je poradným orgánom tohto výboru. A mali sme viacero rokovaní k tomuto návrhu zákona a snažili sme sa zadefinovať ten správny konsenzus. Z uznesení výborov Národnej rady Slovenskej republiky uvedených pod bodom III tejto správy vyplývajú pozmeňujúce návrhy, ktoré ste obdržali v spoločnej správe pod bodmi 1 až 62. Tie teraz nebudem čítať. Mohli ste sa v dostatočnom predstihu s nimi oboznámiť. Gestorský výbor na základe stanovísk výborov v súlade s § 79 ods. 4  a § 83 rokovacieho poriadku odporúča Národnej rade predmetný vládny návrh zákona schváliť. Spoločná správa výborov o výsledku prerokovania tohto vládneho návrhu zákona v druhom čítaní bola schválená uznesením č. 726 zo 7. 12. 2005. Súčasne výbor poveril spoločného spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu zákona a poveril ho právomocami podľa rokovacieho poriadku. Pán predsedajúci, otvorte, prosím, rozpravu.